ครม. อนุมัติงบประมาณผูกพันข้ามปี 6,130 ล้านบาท สร้างอุโมงค์ระบายน้ำคลองพระยาราชมนตรี แก้ปัญหาน้ำท่วมกรุงเทพฯฝั่งตะวันตก
ครม. อนุมัติงบประมาณผูกพันข้ามปี 6,130 ล้านบาท สร้างอุโมงค์ระบายน้ำคลองพระยาราชมนตรี แก้ปัญหาน้ำท่วมกรุงเทพฯฝั่งตะวันตกนางนฤมล ภิญโญสินวัฒน์ โฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า จากเหตุการณ์น้ำท่วมใหญ่เมื่อปี 2554 ได้มีการวางแผนในเรื่องของการบริหารจัดการน้ำเพื่อแก้ไขปัญหา และเมื่อวันที่ 14 มกราคม 2563 คณะรัฐมนตรี ได้มีมติอนุมัติหลักการโครงการก่อสร้างอุโมงค์ระบายน้ำคลองพระยาราชมนตรี จากคลองภาษีเจริญถึงคลองสนามชัย เพื่อที่จะเพิ่มประสิทธิภาพในการระบายน้ำให้กับพื้นที่ฝั่งตะวันตกของกรุงเทพฯ ครอบคลุมเขตภาษีเจริญ เขตบางแค เขตบางบอน เขตบางขุนเทียน โดยมีองค์ประกอบ 3 ส่วน คือ การก่อสร้างสถานีสูบน้ำบริเวณคลองพระยาราชมนตรีขนาด 48 ลูกบาศก์เมตรต่อวินาที สร้างอุโมงค์ระบายน้ำขนาดเส้นผ่าศูนย์กลางไม่น้อยกว่า 5 เมตร ความยาว 9.195 กิโลเมตร การก่อสร้างอาคารรับน้ำ 4 แห่ง เพื่อเพิ่มประสิทธิภาพในการระบายน้ำของ กรุงเทพฯ ฝั่งตะวันตก ให้ทางกรุงเทพฯซึ่ง ทั้งนี้ คณะรัฐมนตรี จึงมีมติอนุมัติ ตามที่กระทรวงมหาดไทยเสนอ ให้กรุงเทพมหานคร ดำเนินการก่อสร้างอุโมงค์ระบายน้ำคลองพระยาราชมนตรีจากคลองภาษีเจริญถึงคลองสนามชัย โดยมีกำหนดแผนงานโครงการทั้งสิ้น 7 ปี ด้วยงบประมาณผูกพันข้ามปี พ.ศ.2564 - 2570 วงเงินงบประมาณรวม 6,130 ล้านบาท โดยแบ่งสัดส่วนคนละครึ่งจากเงินอุดหนุนของรัฐบาล และเงินงบประมาณของ กทม. ฝ่ายละ 3,065 ล้านบาท โดยที่ประชุมมอบหมายให้สำนักงบประมาณ และ กทม. ร่วมกันจัดหาแหล่งเงินสนับสนุนการดำเนินโครงการให้เป็นไปตามแผนต่อไป ระยะเวลาการก่อสร้างตามแผน 48 เดือน ซึ่งโครงการนี้จะช่วยแก้ไขปัญหาน้ำท่วมในพื้นที่กรุงเทพฯ ฝั่งตะวันตก และจะสามารถรองรับปริมาณน้ำหลากจากพื้นที่ตอนบนของกรุงเทพมหานคร ทำให้ไหลผ่านคลองพระยาราชมนตรีได้ดีขึ้น